Feliks Puncer se je rodil očetu Matiji, po poklicu davčnemu uslužbencu in materi Heleni (rojeni Fužir), ki je imela v Loki pri Zidanem mostu v najemu majhno gostilno. Tam je Srečko, kot so ga po navadi klicali, tudi začel hoditi v šolo. Že leta 1904 pa se je z družino preselil v Braslovče, kjer je nadaljeval šolanje na tamkajšnji ljudski šoli. V šolskem letu 1909/1910 se je vpisal na nižjo gimnazijo v Celju, v letu 1913/1914 pa še v tamkajšnjo višjo gimnazijo. Tam se je začel aktivno vključevati v dijaške politične organizacije. Med prvo balkansko vojno je v Celju organiziral Jugoslovansko dijaško organizacijo v okviru katere je delovalo tudi literarno društvo Kondor, za katerega je Puncer tudi izdajal revijo "Savinja", pri čemer mu je kot mentor pomagal Rudolf Maister. Na višji gimnaziji je maturiral leta 1916.